পাষাণে বান্ধিয়া হিয়া বসিল শিওরে |  নিদ্রা যায় নদীয়ার ঠাকুর হিজল গাছের তলে ||  আশমানের চান্দ যেমন জমিনে পড়িয়া |  নিদ্রা যায় নদীয়ার চান্ অচৈতন্য হইয়া ||  একবার দুইবার তিনবার করি |  উঠাইল নামাইল কন্যা বিষলক্ষের ছুরি ||  উঠ উঠ নদ্যাঠাকুর কত নিদ্রা যাও |  অভাগী মহুয়া ডাকে আঁখি মেইল্যা চাও ||  পাষাণ বাপে দিল ছুরি তোমায় মারিতে |  কিরূপে বধিব তোমায় নাহি লয় চিতে ||  পাষাণ আমার মা ও বাপ  পাষাণ আমার হিয়া |  কেমনে ঘরে যাইবাম ফিইরা তোমারে মারিয়া ||  জ্বালিয়া ঘিয়ের বাতি ফু দিয়া নিবাই |  তুমি বন্ধুরে আমার আর লইক্ষ্যা নাই ||  তুমারে মারিয়া আমি কেমনে যাইবাম ঘরে |  পাষাণ হইয়া মা ও বাপে বধিল আমারে ||  কাজ নাই ভিন দেশী বন্ধুরে দুঃখ নাইরে করি |  আমার বুকে মারবাম আমি এই বিষলক্ষ্যের ছুরি ||  কি কর কি কর কন্যা কি কর বসিয়া |  কাঞ্চা ঘুম জাগে ঠাকুর স্বপন দেখিয়া ||  শিওরে বসিয়া দেখে কান্দিছে সুন্দরী |  হাতে তুইল্যা লইছে কন্যা বিষলক্ষ্যের ছুরি ||  শুন শুন ঠাকুর আরে শুন মোর কথা |  কঠিন তোমার প্রাণ পিওয়া কঠিন মাতা পিতা ||  শানে বান্ধা হিয়া আমার পাযাণে বান্ধা প্রাণ |  তোমায় বধিতে বাপে করিল সইন্ধান ||  হাতেত আছিল মোর বিষলক্ষের ছুরি |  তোমারে ছাড়িয়া বন্ধু আমার বুকে মারি ||  পালাইয়া মায়ের ধন নিজের দেশে যাও |  সুন্দর নারী বিয়া কইরা সুখে বইসা খাও ||  বরামনের পুত্র তুমি রাজার ছাওয়াল |  তোমার সুখের ঘরে আমি হইলাম কাল ||  কি করিতে কি করিলাম নাহি পাই দিশা |  অরদিশ হইয়া আমি……………….||